CELEX: 
Language: hu
Date: 2020-10-14 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/1939 tanácsi rendeletnek a műveleti vonatkozású személyes adatok kategóriái, valamint az Európai Ügyészség ügyirati tárgymutatójában kezelhető műveleti vonatkozású személyes adatok érintettjeinek kategóriái tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A 2017. október 12-i (EU) 2017/1939 tanácsi rendelet
                  1
                az Unió pénzügyi érdekeit sértő bűncselekmények elkövetői és bűnrészesei tekintetében történő nyomozás és vádhatósági eljárás lefolytatása, valamint az említett személyek bíróság elé állítása érdekében létrehozta az Európai Ügyészséget. Az Európai Ügyészség a célkitűzéseinek megvalósításához ügyviteli rendszert alkalmaz. Az Európai Ügyészségnek saját ügyviteli rendszert kell létrehoznia és kezelnie. Az ügyviteli rendszerben szerepelnie kell többek között az Európai Ügyészség hatáskörébe tartozó lehetséges bűncselekményekkel kapcsolatban beérkezett információknak, valamint az ügyiratokban található információknak, abban az esetben is, ha azokat már lezárták. Az ügyviteli rendszert az (EU) 2017/1939 tanácsi rendeletben meghatározott szabályokkal és az Európai Ügyészség belső eljárási szabályzatával összhangban kell fenntartani és kezelni. 
            
            
               Az ügyviteli rendszernek – az Európai Ügyészség által az (EU) 2017/1939 tanácsi rendelet 24. cikkével összhangban szerzett információk és az ügyiratokban szereplő, az ügyviteli rendszerben elektronikusan tárolt valamennyi információ mellett – az összes ügyiratot felsoroló tárgymutatóra is ki kell terjednie. A tárgymutató az ügyek azonosításához vagy a különböző ügyiratok közötti kereszthivatkozások létrehozásához szükséges adatokon kívül nem tartalmazhat műveleti vonatkozású személyes adatokat. A Bizottság felhatalmazást kap arra, hogy felhatalmazáson alapuló jogi aktusokat fogadjon el a műveleti vonatkozású személyes adatok kategóriái jegyzékének, valamint azon érintettek kategóriái jegyzékének összeállítása céljából, akiknek műveleti vonatkozású személyes adatai a tárgymutatóban kezelhetők. E jegyzéket az (EU) 2017/1939 tanácsi rendelet mellékletébe kell foglalni. E felhatalmazáson alapuló rendelettel a Bizottság elfogadja az (EU) 2017/1939 tanácsi rendelet mellékletét. 
            
            
               Azon érintettek kategóriái tekintetében, akiknek műveleti vonatkozású személyes adatai a tárgymutatóban kezelhetők, a melléklet az Európai Ügyészség büntetőeljárásaiban érintett gyanúsítottakra vagy vádlottakra, valamint az Európai Ügyészség büntetőeljárásait követően elítélt személyekre utal, továbbá azon személyekre, akik e személyekkel kapcsolatban vannak vagy e személyek bűntársai. Kiterjed továbbá azon természetes személyekre, akik az Európai Ügyészség hatáskörébe tartozó bűncselekmények bejelentői vagy sértettjei. A tárgymutatóban kezelhető műveleti vonatkozású személyes adatok kategóriáit úgy választották ki, hogy megfelelő egyensúlyt biztosítsanak az érintettek adatvédelmi jogai és az Európai Ügyészség által folytatott nyomozások és vádhatósági eljárások eredményessége tekintetében. 
            
            
               Az (EU) 2017/1939 tanácsi rendelet 51. cikke szerint világos különbséget kell tennie az érintettek különböző kategóriáinak műveleti vonatkozású személyes adatai között. Tehát a gyanúsított, a vádlott és az elítélt személyeket érintő műveleti vonatkozású személyes adatok kategóriáinak jegyzéke kiterjedtebb, mint az e személyekkel kapcsolatban lévő személyekre vagy e személyek bűntársaira, valamint az Unió pénzügyi érdekeit sértő bűncselekmények bejelentőire vagy sértettjeire vonatkozó jegyzék. E jegyzékek az információs technológia fejlődésének és az információs társadalom fejlődési szintjének figyelembevétele érdekében a későbbiekben aktualizálhatók.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E jogi aktus elfogadása előtt a Bizottság egyeztetett az (EU) 2017/1939 tanácsi rendelet 20. cikkének (4) bekezdésével összhangban létrehozott, a tagállamok képviselőiből álló szakértői csoporttal. A Bizottság továbbá 2020. július 3-án konzultált az európai adatvédelmi biztossal, és 2020. augusztus 6-án észrevételezés céljából közzétette a felhatalmazáson alapuló rendelet tervezetét. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az (EU) 2017/1939 tanácsi rendelet 44. cikkének (4) bekezdése szerint az ügyviteli rendszernek a következőkre kell kiterjednie: a) az Európai Ügyészség által az (EU) 2017/1939 tanácsi rendelet 24. cikkével összhangban szerzett információk nyilvántartása, az említett információkkal kapcsolatos döntéseket is ideértve; b) az összes ügyiratot felsoroló tárgymutató; valamint c) az ügyiratokban szereplő, az (EU) 2017/1939 tanácsi rendelet 45. cikkének (3) bekezdésével összhangban az ügyviteli rendszerben elektronikusan tárolt valamennyi információ. Az (EU) 2017/1939 tanácsi rendelet 49. cikkének (3) bekezdésével összhangban a Bizottság felhatalmazást kap arra, hogy felhatalmazáson alapuló jogi aktusokat fogadjon el a műveleti vonatkozású személyes adatok kategóriái jegyzékének, valamint azon érintettek kategóriái jegyzékének összeállítása céljából, akiknek műveleti vonatkozású személyes adatai a tárgymutatóban kezelhetők. E felhatalmazáson alapuló rendelettel a Bizottság az (EU) 2017/1939 tanácsi rendelet 115. bekezdése szerinti felhatalmazást gyakorolja, amely szerint a Bizottságnak az (EU) 2017/1939 tanácsi rendelet 49. cikkének (3) bekezdésében említett, felhatalmazáson alapuló jogi aktus elfogadására vonatkozó felhatalmazása határozatlan időre szól 2017. november 20-tól kezdődő hatállyal, és azt az Európai Parlament vagy a Tanács az abban felsorolt feltételek mellett bármikor visszavonhatja. 
            
            
               Az (EU) 2017/1939 tanácsi rendelet alkalmazásában „műveleti vonatkozású személyes adat” az (EU) 2017/1939 tanácsi rendelet 49. cikkének (1) bekezdésében megállapított célkitűzések elérése céljából az Európai Ügyészség által kezelt valamennyi személyes adat, mely célkitűzések a következők: a) az (EU) 2017/1939 tanácsi rendelettel összhangban folytatott bűnügyi nyomozások és vádhatósági eljárások; vagy b) az (EU) 2017/1939 tanácsi rendelettel összhangban valamely uniós tagállam illetékes hatóságaival és más uniós intézményekkel, szervekkel, hivatalokkal és ügynökségekkel folytatott információcsere; vagy c) az (EU) 2017/1939 tanácsi rendelettel összhangban harmadik országokkal és nemzetközi szervezetekkel folytatott együttműködés. 
            
            
               Figyelembe véve a meglévő uniós adatvédelmi jogszabályokat, különösen pedig az (EU) 2016/679 rendeletet (általános adatvédelmi rendelet)
                  2
                és az (EU) 2016/680 irányelvet
                  3
               , a műveleti vonatkozású személyes adatok kategóriáit úgy választották ki, hogy korlátozott mértékű legyen a beavatkozás az érintettnek a személyes adatok védelméhez való azon jogába, hogy a személyes adatok kezelése az elérni kívánt célhoz képest arányos és szükséges legyen. Ezért az (EU) 2017/1939 tanácsi rendelet 51. cikkével összhangban ez a felhatalmazáson alapuló jogi aktus hosszabb jegyzékről rendelkezik a tárgymutatóban kezelhető műveleti vonatkozású személyes adatok kategóriáról abban az esetben, amikor ezek az adatok olyan személyekre vonatkoznak, akik az Európai Ügyészség által folytatott büntetőeljárások során az Unió pénzügyi érdekeit sértő bűncselekmények tekintetében gyanúsítottak, vádlottak vagy elítéltek, mint amikor olyan személyekre vonatkoznak, akik e személyekkel kapcsolatban lévő személyek vagy e személyek bűntársai, illetve olyan természetes személyek, akik ilyen bűncselekményeket bejelentettek vagy ilyen bűncselekmények sértettjei. A kapcsolatban lévő személyek, bűntársak, áldozatok és bejelentő személyek műveleti vonatkozású személyes adatainak a tárgymutatóban történő kezelését azon szükséges és arányos mértékre kell korlátozni, amely lehetővé teszi az Európai Ügyészség számára nyomozati és vádhatósági feladatainak ellátását. Az (EU) 2017/1939 tanácsi rendelet 49. cikkének (5) bekezdése értelmében mindenesetre az Európai Ügyészség úgy köteles kezelni a műveleti vonatkozású személyes adatokat, hogy megállapítható legyen, hogy mely hatóság szolgáltatta az adatokat, illetve hogy az adatokat honnan kérdezték le.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2020.10.14.)
            
            
               az (EU) 2017/1939 tanácsi rendeletnek a műveleti vonatkozású személyes adatok kategóriái, valamint az Európai Ügyészség ügyirati tárgymutatójában kezelhető műveleti vonatkozású személyes adatok érintettjeinek kategóriái tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre
                  4
                és különösen annak 49. cikke (3) bekezdésére, 
            
            
               mivel:
            
         
         
            
               (1) 
                     Az Európai Ügyészséget az Unió pénzügyi érdekeit sértő bűncselekmények elkövetői és bűnrészesei tekintetében történő nyomozás és vádhatósági eljárás lefolytatása, valamint az említett személyek bíróság elé állítása érdekében hozták létre.
            
            
               (2)
                     Az Európai Ügyészség ügyviteli rendszere kiterjed az összes ügyiratot felsoroló tárgymutatóra. A tárgymutatóban szereplő műveleti vonatkozású személyes adatok az ügyek azonosításához vagy a különböző ügyiratok közötti kereszthivatkozások létrehozásához szükséges adatokra korlátozódnak. 
            
            
               (3) 
                     Ezért meg kell határozni a műveleti vonatkozású személyes adatok kategóriáit, valamint azon érintettek kategóriáit, akiknek műveleti vonatkozású személyes adatai a tárgymutatóban kezelhetők. 
            
            
               (4)
                     Az (EU) 2017/1939 rendeletet ennek megfelelően módosítani kell.
            
            
               (5)
                     Az (EU) 2017/1939 rendelet 20. cikkének (4) bekezdésében említett szakértői csoporttal történő egyeztetésre 2020. május 8-án került sor.  
            
            
               (6)
                     Az európai adatvédelmi biztos 2020. július 31-én nyilvánított véleményt,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2017/1939 rendelet az e rendelet mellékletében meghatározott szövegű melléklettel egészül ki.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
               Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            
            
               Kelt Brüsszelben, -án/-én. 2020.10.14.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 283., 2017.10.31., 1. o.
               
               
                  
                     (2)
                  
                        HL L 119., 2016.5.4., 1. o. 
               
               
                  
                     (3)
                  
                        HL L 119., 2016.5.4., 89. o. 
               
               
                  
                     (4)
                  
                        HL L 283., 2017.10.31., 1. o.
               
            
      
    ---documentbreak--- 
      
         
         
            
               MELLÉKLET 
            
            
            
               MELLÉKLET
            
            
                Az érintettek kategóriái és a műveleti vonatkozású személyes adatok kategóriái a 49. cikk (3) bekezdésében említettek szerint
            
            
               A. Azon érintettek kategóriái, akiknek műveleti vonatkozású személyes adatai kezelhetők a tárgymutatóban:
            
            
               a)az Európai Ügyészség büntetőeljárásaiban érintett gyanúsítottak vagy vádlottak;
            
            
               b)az Európai Ügyészség büntetőeljárásait követően elítélt személyek;
            
            
               c)azon természetes személyek, akik az Európai Ügyészség hatáskörébe tartozó bűncselekmények bejelentői vagy sértettjei;
            
            
               d)az a) és b) pontban említett személyek valamelyikével kapcsolatban álló személyek vagy e személyek bűntársai.
            
            
            
               B. Az A. pont a) és b) alpontjában említett kategóriákba tartozó érintettek azon műveleti vonatkozású személyes adatainak kategóriái, amelyek kezelhetők a tárgymutatóban:
            
            
               a)vezetéknév, leánykori név, utónevek, és bármilyen álnév vagy felvett név;
            
            
               b)születési hely és idő;
            
            
               c)állampolgárság;
            
            
               d)nem;
            
            
               e)az érintett személy lakóhelye, foglalkozása és tartózkodási helye;
            
            
               f)társadalombiztosítási azonosító számok, személyazonosító számok, továbbá járművezetői engedélyek, személyazonosító okmányok és útlevél adatai, valamint vám- és adóazonosító számok;
            
            
               g)a feltételezett bűncselekmények leírása és jellege, elkövetésük időpontja, valamint a bűncselekmények büntetőjogi kategóriája; 
            
            
               h)Az Európai Ügyészség által folytatott nyomozás alatt álló azonosított vagy azonosítható személyekhez kapcsolódó jogi személyekre vonatkozó információk;
            
         
         
            
               i)a bűnszervezethez tartozás gyanúja;
            
            
               j)bankoknál és egyéb pénzintézeteknél vezetett számlák adatai;
            
            
               k)telefonszámok, SIM-kártyaszámok, e-mail-címek, IP-címek, valamint online platformokon használt fiók- és felhasználónevek; 
            
            
               l)gépjármű-nyilvántartási adatok;
            
            
               m)a személy által birtokolt vagy használt azonosítható eszközök, például kriptoeszközök és ingatlanok.
            
            
            
               C. Az A. pont c) alpontjában említett kategóriákba tartozó érintettek azon műveleti vonatkozású személyes adatainak kategóriái, amelyek kezelhetők a tárgymutatóban azon szükséges és arányos mértékben, amely lehetővé teszi az Európai Ügyészség számára nyomozati és vádhatósági feladatainak ellátását:
            
            
               a)vezetéknév, leánykori név, utónevek, és bármilyen álnév vagy felvett név;
            
            
               b)születési hely és idő;
            
            
               c)állampolgárság;
            
            
               d)nem;
            
            
               e)az érintett személy lakóhelye, foglalkozása és tartózkodási helye;
            
            
               f)személyazonosító számok, személyazonosító okmányok és útlevél adatai;
            
            
               g)az érintett személyt érintő vagy általa bejelentett bűncselekmények leírása és jellege, elkövetésük időpontja, valamint a bűncselekmények büntetőjogi kategóriája.
            
            
            
               C. Az A. pont d) alpontjában említett kategóriákba tartozó érintettek azon műveleti vonatkozású személyes adatainak kategóriái, amelyek kezelhetők a tárgymutatóban azon szükséges és arányos mértékben, amely lehetővé teszi az Európai Ügyészség számára nyomozati és vádhatósági feladatainak ellátását:
            
            
               a)vezetéknév, leánykori név, utónevek, és bármilyen álnév vagy felvett név;
            
            
               b)születési hely és idő;
            
            
               c)állampolgárság;
            
            
               d)nem;
            
         
         
            
               e)az érintett személy lakóhelye, foglalkozása és tartózkodási helye;
            
            
               f)személyazonosító számok, személyazonosító okmányok és útlevél adatai.